עולם המוזיקה אבל בלכתו של האמן והיוצר דיוויד בואי, שנפטר אמש בביתו לאחר מאבק ממושך במחלת הסרטן, והוא בן 69.
דיוויד בואי, יוצר, מוזיקאי, זמר, שחקן ומפיק מוזיקלי הלך אמש לעולמו, בגיל 69, לאחר מאבק של 18 חודשים במחלת הסרטן. לאחר ריבוי הידיעות ברשתות החברתיות, נחשד בתחילה כי מדובר בפריצה לאתר האינטרנט של האמן וכי הידיעה הינה כוזבת, אך לאחר יציאת המשפחה אל התקשורת, התברר המידע כנכון.
בואי נולד בפרברי לונדון ב-1947 בשם דייוויד רוברט ג'ונס, ובמהלך שנות השישים התחיל את הקריירה המוזיקלית שלו עת היה חלק מלהקתו הראשונה רית'ם אנד בלוז. לאורך השנים השתתף במספר להקות ושיתופי פעולה, וב-1964 הוציא את הסינגל הראשון שלו Liza Jane.
לאחר שני עשורים של כתיבה, הלחנה ושירה, בתחילת שנות ה-80' התמכר בואי לסמים קשים, כשבמקביל נראה כי הקריירה המפוארת הולכת ונעצרת. גם בחייו האישיים חווה דיוויד בואי שנים לא קלות, כשהתגרש מאישתו. ובכל זאת, בצל הזמנים הקשים, ב-1983 פירסם את אלבומו "Let's dance" שזכה להצלחה בינלאומית, ובכך חזר בואי לקדמת הבמה ונודע בז'אנר מוזיקלי נוסף - הדאנס.
דיוויד בואי המשיך בפועלו המוזיקלי עד ליומו האחרון, ובימים אלה יצא אלבומו האחרון בהחלט, ה-25 במספר, Blackstar. בואי, כאמור, נפטר כשהיה מוקף במשפחתו אמש (א') בביתו, כשהוא בן 69 במותו.